**Laba diena,**

**Mano vardas Liudas. Su žmona jau kelerius metus lankomės Kelmės rajono Vijurkų vaikų namuose. Renkame jiems rūbelius, organizuojame pramogas ir ekskursijas. Mūsų tikslas praskaidrinti valdiškoje įstaigoje gyvenančių vaikų kasdienybę ir parodyti, kad yra gerų žmonių, kuriems jie rūpi. Stengiamės, kad jie įsisąmonintų, jog ir sulaukus 18 metų bei tapus pilnamečiais gyvenimas tęsiasi, kad jie tikrai yra svarbūs ir reikalingi mūsų visuomenei. Be to, mūsų veikla "dividendų" duoda ir kitur - matome, kad pasitempti yra priverstos ir vaikų namų socialinės darbuotojos ir auklėtojos, ir tai negali nedžiuginti.**

**Globos namuose augančių vaikų amžius yra labai įvairus - nuo kūdikių iki aštuoniolikmečių, ir jie visi - asmenybės ir savaip žavūs. Ne miesto mokyklų salės tinklinio varžybų nugalėtojų ir prizininkų komandos branduolys yra sudarytas būtent iš šių vaikų. Vienas vaikinas net yra savo amžiaus grupės Lietuvos tinklinio rinktinės narys.**

**Namuose vaikai suskirstyti į tris šeimynas. Jos gyvena, tvarkosi, broliškai viskuo dalinasi ir vieni kitais rūpinasi kaip tikra šeima. Tačiau jie neturi elementarių socialinių įgūdžių. Jie nežino, kad pinigai yra uždirbami ar pervedami kaip pašalpos, kad reikia mokėti už elektrą, internetą ar vandenį.**

**Mes tradiciškai, kas 3-4 mėnesius, vaikų namų auklėtiniams nuvežame surinktų rūbų, kurių jau nebereikia prašyti – žmonės patys juos suneša. Prieš metus su kolegomis ir draugais nupirkome puikų 24 bėgių dviratį. Kai rodžiau, kaip prižiūrėti dviratį (sutepti, pareguliuoti stabdžius), subėgo visi, kas tik buvo, ir kaip dukart du tapo akivaizdu, kad dviratis jiems nė trupučio nerūpi. Jiems svarbiausia bendravimas ir žmogus, kurį gali laikyti sau pavyzdžiu. Iš patirties galiu pasakyti, kad, jeigu tik galėtų, vaikai viso pasaulio dovanas iškeistų į šeimą, paprastą bendravimą ar pasibuvimą kartu.**

**Globos namuose vaikus aplankė ir amerikiečių kariai. Jie atvežė įvairių dovanėlių, lauke pažaidė tinklinį ir pažadėjo būtinai sugrįžti. Su šiais vaikais Karinių oro pajėgų Aviacijos bazėje aplankėme Lenkijos ir Didžiosios Britanijos karius, kurie parodė savo šalių eksploatuojamus naikintuvus.**

**Kalėdas visi stengiamės praleisti su artimaisiais ir brangiausiais žmonėmis. Deja, šiame pasaulyje yra ir tokių, kurie dėl įvairių priežasčių artimųjų nebemato ar net niekada nematė. Vaikų namai per Kalėdas ištuštėja, auklėtojos ir kiti darbuotojai dar labiau paskęsta savo reikaluose, o globojami vaikai kaip visada lieka pamiršti.**

**Šventiniu laikotarpiu planuoju vaikams parodyti Vengrijos ir Lietuvos kariuomenių orlaivius, vėliau Akropolyje pavaišinti pica, su jais pačiuožinėti čiuožykloje Akropolio administracija suteikė pakvietumų), o vyresniesiems suteikti galimybę savo jėgas išmėginti netoliese esančiuose „pabėgimo kambariuose“.**

**Būtų šaunu, jei prie to galėtumėte prisidėti ir Jūs. Jeigu paremsite šią iniciatyvą bet 1 euru, bus išties labai šaunu, o jei ne – ačiū, kad bent perskaitėte iki šios vietos.**

**Stenkimės būti geri ne tik per Kalėdas! Jei norėsite bet kada vėliau prisidėti (perduoti rūbų ar kažkaip kitaip) – lauksiu Jūsų skambučių!**

**Liudas 865741717**